text: Мирослав Найденов: "Яжте повече риба!" - Новини - econ.bg
  Мирослав Найденов: "Яжте повече риба!" 0
  06.12.2010 | 13:15
  Пред МЗХ се проведе рибен празник. В рамките на година и половина ще бъдат изградени между 6 и 8 рибарски пристанища. От 3 до 8 години затвор за бракониерство предлагат от ИАРА
  "Яжте повече риба, не я яжте само на Никулден, яжте ако може всеки ден, ако не може всеки ден поне всяка седмица".
  Това заяви министърът на земеделието и храните Мирослав Найденов, който лично откри празник, организиран по случай традиционното отбелязване на Никулден пред сградата на земеделското министерство.
  Мотото на днешния празник е "Яжте повече риба, защото е здравословна!".
  "България е морска държава и можем да се гордеем с това", каза още министър Найденов. Посланието му на този ден бе рибата да има традиционно присъствие в менюто на българина.
  На импровизирана кухня, чийто главен готвач бе Ути Бъчваров, пред централния вход на МЗХ се приготвяха рибни ястия и всеки дошъл на празненството можеше да се почерпи с бяло и червено вино.
  С моряшки шапки на главите министър Найденов и директорът на Изпълнителната агенция по рибарство и аквакултури (ИАРА) Явор Недев се присъединиха към приготвянето на рибните деликатеси. Близо час те асистираха на Ути Бъчваров и заедно с него приканваха столичани да се включат в празника.
  В ролята на виночерпец на тържеството присъстваше и изпълнителният директор на Изпълнителната агенция по лозата и виното Красимир Коев.
  В празника участваха деца от домове, за които имаше специални атракциони. Христо Христов спечели наградата в проведената томбола по случай Никулден - голям шаран осигурен от ИАРА и бутилка вино от ИАЛВ.
  Пред журналисти министър Найденов съобщи, че очаква до края на годината да получим оценка за съответствие от Европейската комисия по Оперативна програмата за развитие на сектор рибарство 2007-2013 г. Благодарение усилията на новия екип на агенцията се надявам четири годишното изоставане на програма "Рибарство" да бъде наваксано и отношението на Европейската комисия към България променено, каза министър Найденов.
  Днес със заповед на Явор Недев стартира приемът на заявления по мярка 3.3 "Инвестиции за реконструкция и модернизация на рибарски пристанища, места за разтоварване и покрити лодкостоянки" по Програмата. "По нея ще бъдат изградени от 6 до 8 рибарски пристанища в рамките на година и половина", обеща Недев.
  Изпълнителният директор на ИАРА припомни, че е поел поста с обещание за затягане на контрола върху бракониерите, висока и ефективна усвояемост на средствата и реновиране на рибарските пристанища в страната. Явор Недев посочи още, че ще се иска инкриминирането на бракониерството с промени в Наказателния кодекс.
  От 3 до 8 години затвор за бракониерство предлагат от ИАРА. В средиземноморските държави при особено големи размери на улов за бракониерите се предвижда затвор от 3 до 8 години и глоби, каза Явор Недев. У нас предложението е за количество от над 200 кг незаконно уловена риба да се прилага също ефективна присъда от 3 до 8 години, глоба между 5 хил. и 15 хил. лева и конфискация на улова и лодката на нарушителя.
  Министър Найденов посочи, че усилията на ИАРА са довели до това да имаме първите четирима осъдени у нас за бракониерство и стотици километри изгорени и унищожени мрежи.
  По данни на Информационната статистическа система на ИАРА за периода от началото на годината до 2 декември 2010 г., Изпълнителна агенция по рибарство и аквакултури е извършила близо 30 хиляди проверки в страната, като е конфискувала общо над 160 километра бракониерски мрежи (161 885 метра). За периода конфискуваната риба от Териториалните сектори "Рибарство и контрол" на ИАРА възлиза на над 13 тона (в т.ч. калкан, червеноперки, шаран, толстолоб, сребриста каракуда, платика и др.).